שלמה שלם

הרב שלמה שלם בן חיים יחיאל כהן (בכתב לטיני: Solomon Salem; 1705, אדירנה, האימפריה העות'מאנית - 1781, אמסטרדם, הולנד) היה הרב הראשי של יהודי וידין, יהודי סופיה, יהודי בלגרד והקהילה הפורטוגזית של אמסטרדם.

קורות חייו
שלמה בן יחיאל שלם נולד באדירנה, שם למד אצל הרב אליעזר נחום ואצל הרב רפאל יעקב אברהם גירון. כיהן כרב הראשי של יהודי וידין וב-1740 נתמנה לרב הראשי של יהודי סופיה לאחר פטירתו של קודמו הרב דניאל דוד אשטרוג. ב-1752 הגיע הרב שלם לבלגרד לצורך מנוחת החלמה. בעת הגעתו הייתה הקהילה ללא רב ראשי לאחר עזיבתו של הרב נתן גינצבורג. פרנסי הקהילה ונכבדיה פנו אל הרב שלם בבקשה שיכהן כרב הראשי. הרב נאות בתנאי שיוכל לצאת מבלגרד לערים שונות לצורך הדפסה ופרסום חיבוריו. לאחר מינויו השיא את בתו לדוד בנו של ראש הקהל דוד רוּסוֹ.

הרב שלם נעדר מבלגרד לתקופות ממושכות ולא התפנה לטפל בענייני הקהילה. ב-1761 התיישב באמסטרדם ומונה לרב הקהילה הפורטוגזית. הרב שלם סירב לוותר על תואר הרב הראשי של בלגרד, והמשיך לקבל משכורת מהקהילה, אף על פי שלא שב לבלגרד. הרב דוד פארדו התמנה לממלא מקום הרב הראשי של בלגרד, אך עזב לסרייבו, מאחר שלא ניתן היה למנותו לרב הראשי כל עוד הרב שלמה שלם היה בחיים. במהלך תקופת כהונתו של הרב שלם באמסטרדם התפרסמו כתביו "שונה הלכות" ו"לב שלם".

בשנת תקל"ח החיד"א שהה בקהילת אמסטרדם, ובחיבורו מעגל טוב מתאר שיחות שניהל עם הרב שלם, וכותב תמצית של חמישה דרושים ששמע ממנו.

הרב שלמה בן יחיאל שלם הלך לעולמו באמסטרדם ב-1781 והוא בן 76.

חיבוריו 
 דברי שלמה (פרנקפורט התקי"ג) - דרשות על התורה
 שונה הלכות (אמסטרדם התקכ"ב) פלפול חריף על ספר הלכות גדולות
 לב שלם (אמסטרדם תקל"ג) - פירוש על ספר משנה תורה לרמב"ם.
 נחמד למראה - מזכיר בספרו פעמים רבות את דבריו מספר זה

קישורים חיצוניים
 יעקב שמואל דה סילבה רוזה, תולדות היהודים הפורטוגזים באמסטרדם 1925-1593, באתר אוניברסיטת גתה בפרנקפורט 
 הספר שונה הלכות, באתר גוגל בוקס

הערות שוליים

בלגרד: רבנים
סופיה: רבנים
רבנים הולנדים
רבנים בולגרים
רבנים: אחרונים
האימפריה העות'מאנית: רבנים
אמסטרדם: רבנים
ילידי 1705
נפטרים ב-1781